Ilizibet I a Ingglan

Ilizibet I (7 Septemba 1533 – 24 Maach 1603) wena di Kwiin a Ingglan ah Kwiin a Airilan frah 17 Novemba 1558 tel shi ded. Shi adawaiz kaal di Voerjin Kwiin, Gluoriana, ah Gud Kwiin Bes. Ilizibet ena di fif ah laas manaak a di Tyuuda dainasti. Shi wena di daata a Enri VIII, ah weh baan prinses, bot ar mada, hAn Buolin (Anne Boleyn), eh-get exikyuut chrii ier afta shi baan, ah deh diklier se Ilizibet eh ilijitimet. Ar breda, Edwad VI, kot ar outa di sokseshan. Ina 1558 deh pudong ih wil ah Ilizibet get fi soksiid ar aaf-sista, di Kiaklik Mieri I. Wan a di fos tingdem we shi du az kwiin a weh fi supuot di set op a di hIngglish Pratistant choch, fi we shi ton Supriim Gobna. Piipl ena-expek Ilizibet fi marid, bot no mata omoch pitishan kom frah paaliment, shi tan de singgl. So shi gruo, so shi ton fiemos fi ar voerjiniti, ah wah kolt kumop rong ar we get selibriet ina puochret, pajent, ah di lichicha a di die. Ina gobament Ilizibet eh muo madaret dan ar faada ah breda ah sista dem. Wan a ar matodem go, “video et taceo” (“Mi si ah no se notn”). Di biitn we di Panish Aamaada get ina 1588 asosiet wid ar liidaship ah stil luk pan az wan a di bigis vikchri ina Ingglish ischri. Di taim we shi ruul kaal di Ilizibiitan Iira, we fiemos fi di kualiti Ingglish jraama we kom bout, bai plierait laka Wiliam Shiekspier ah Krixtifa Maalo, ah fi di akomplishment a man laka Fransis Jriek uu eh-expluor pah di sii. Tuwaad di hen a ar rien, soh briid a ikanamik ah milichri prablem wiikn ar papilariti tu di paint we ar piipldem kudn wiet fi shi ded. Afta di shaat rien a Ilizibet sista an breda dem, ar 44 ier pan di chuon eh-bring gud stabiliti fi di kindom ah elp fi faaj wah sens a nashinal aidentiti.

Category:Piipl
Category:Yunaitid Kindom